《登太和山南嵓雾雨连日披而出游赋十四韵》
明代·叶春及

北极森群帝，南嵓擅一宫。路从鹏翼过，门撼鹤巢通。

金阙斜临壑，瑶台迥架空。摩天依翠壁，拔地逼苍穹。

驰道缘崖转，雕栏跨磴雄。披图留汉畤，鞭石笑秦功。

玄圃昆崙外，神仙渤澥东。无心来楚望，有意访崆峒。

雾隐千嵓紫，岚遮万树红。栱云连藻井，檐雨湿帘栊。

柳絮平铺雪，杨花不受风。槎疑银海上，人似玉壶中。

彷佛清都近，飘飖倒影穷。始知游混沌，何必问鸿濛。

作者简介：叶春及，[明]（公元1532年至1595年）字化甫，号石洞，明代广东惠州归善县人。生于明世宗嘉靖十一年，卒于神宗万历二十三年，年六十四岁。“刚方廉介，学行表表”，一生上疏甚多，《广东文征》收其奏疏四篇。著述甚丰，有《絅斋集》、《肇庆志》、《顺德志》、《永安志》、《惠安志》。亦为西湖、罗浮山留下很多题记，其中尤为出名的是罗浮山石洞山房的《逃庵记》摩崖石刻。